Selfs meer in derde kwartaal werkloosDie amptelike werkloosheidsyfer sluit net mense in wat nog werk soek. Die moedeloses word ingereken by die “vergrote” werkloosheidsyfer, wat veel hoër is. Foto: Facebook Suid-Afrika se werkloosheidsyfer het in die derde kwartaal met 0,3 persentasiepunte tot 27,5% toegeneem, volgens die Kwartaallikse Arbeidsmagopame (QLFS) wat vandag bekendgemaak is. In dié tyd het 153 000 mense tot die arbeidsmag toegetree, maar die getal werkers het met net 92 000 toegeneem, vergeleke met ŉ toename van 127 000 in die getal werkloses. Dit beteken 16,4 miljoen Suid-Afrikaners het teen einde September werk gehad, terwyl 6,2 miljoen werkloos was. Die formele sektor het duisende werkgeleenthede verloor, maar in die informele sektor het 188 000 meer mense nou werk as in die tweede kwartaal. Sewe van die tien hoofbedrywe het werkgeleenthede verloor, maar werk is geskep in die sakesektor (102 000), handel (86 000) en boubedryf (27 000). Die grootste werkverliese was in private huishoudings (30 000), mynbou (29 000) en vervaardiging (25 000). Al het die nasionale werkloosheidsyfer toegeneem, het vyf van die nege provinsies nou meer mense in diens as in die tweede kwartaal. In die Noord-Kaap het die werkloosheidsyfer op ŉ kwartaalgrondslag met 1,9 persentasiepunte gedaal, in Mpumalanga met 0,7 persentasiepunte en in Limpopo met 0,4 persentasiepunte. Intussen sê Debbie Schäfer, woordvoerder van die DA in die Wes-Kaap oor ekonomiese geleenthede, op ŉ jaar-tot-jaar-grondslag het die Wes-Kaap in die derde kwartaal 95 000 meer werkgeleenthede gehad as ŉ jaar vantevore. Persentasiegewys het dié provinsie die derde grootste toename in werkgeleenthede beleef; in die Noord-Kaap was dit jaar-tot-jaar 2,9 persentasiepunte en in KwaZulu-Natal 1,6 persentasiepunte. Die Wes-Kaap bly nietemin die provinsie met verreweg die laagste werkloosheidsyfer van 20,4%, ondanks die nadelige uitwerking van die langdurige droogte op byvoorbeeld die landbousektor. Die provinsie se “vergrote” werkloosheid is ook loshande die laagste in die land: 23,7% vergeleke met die naaslaagste provinsie, Gauteng, se 34,3%. Dié syfer sluit werksoekers wat moed opgegee het en ekonomies onaktiewe mense in. Landwyd staan dit op 37,3%, oftewel amper twee uit vyf werkers. “Dit beteken dat die werkers wat in die Wes-Kaap woon, die minste ontmoedig is,” sê Schäfer, “en dat die provinsie die laagste [persentasie] ekonomies onaktiewe inwoners het.” Sy meen dat werkgeleenthede in die Wes-Kaap die afgelope jaar toegeneem het, wat “getuig van die provinsiale regering se toewyding daartoe om werk en die ekonomie te beskerm in belang daarvan om geleenthede vir die mense van die Wes-Kaap te verseker”.